钦定古今图书集成/明伦汇编/官常典/第316卷 > 童轩
## 钦定古今图书集成/明伦汇编/官常典/第316卷 > 童轩

按《明外史》本传：“轩字士昂，鄱阳人。父精天官学，永乐
初，为天文生，遂家南京。轩习父业，积学工文。举景泰
二年进士，授南京吏科给事中。尝请省冗员，公考察，
倡武勇，择师儒，杜幸进，恤京民，多见采纳。六年，诏南
京守备内官采翠毛鱼魫诸物万计，轩极言止之。天
顺二年，与同官白昂等劾南京户部尚书张凤反，坐”
下狱。已而得释。母忧，服除，留为户科给事中。宪宗嗣
位，上言：“帝王之治，当知本末。隆圣德，用贤才，纳忠谏，
爱小民，谨边备，五者本也。簿书刑名，特其末耳。”条疏
五事甚晰。帝优诏答之。四川盗赵铎作乱，刑部司务
朱贵请遣使招抚。廷议举轩命与贵同往。至则遍历
贼巢，晓以祸福。贼多就抚，轩各与饮食，遣还复业。而
贼素凶狡，言“我曹乃听抚官，贼谁敢难我。”或背负《抚
安榜》及《免死帖》，公行剽劫，而贫民亦效之，势益炽。轩
奏闻，即偕守臣进讨，斩获颇众。会都督何洪等阵殁，
轩不以时奏，被劾。帝置不问。未几还朝，且进露布，自
叙功伐，而守臣又以贼告，于是言者踵至。遂下吏，当
除名。时轩已进都给事中。帝薄其罪，命外除，以为寿
昌知县。居四年，入觐，上疏自理。尚书姚夔复荐之，擢
云南提学佥事。校士公明。抚、按官屡荐。廷议以钦天
监不得人，而轩素谙历法，召拜太常少卿，掌监事。严
核阴阳天文，诸生杜幸进弊。阅六载，进卿，仍掌监事。
言“天下阴阳官纳粟免考非制”，遂罢之。轩有志事功，
掌历非其好也，数称病归。弘治改元，用监正吴昊荐，
复以原官掌监事。六月朔，日有食之。轩言：“日食，纪元
之初，又当盛夏火旺之候。宜反身修德，进君子，退小
人，以谨天戒。”帝嘉纳焉。其冬进右副都御史，提督松、
潘军务。值岁饥，开仓赈贷，煮糜以食饥者，资遣流移
还业。为《禁令》三十馀条，军民称便。南路镇番素苦蛮
贼出没，岁减军饷充犒，致军多逃亡。轩易以官帑银
布，军乃无乏。四年召为南京吏部右侍郎。久之，进南
京礼部尚书。奏言：“朝端大政，陛下付之廷议，而廷臣
但立谈阙左门下，片时即决，果足以尽利害而垂久
远乎？况甲以为可，乙亦从而可之。名虽会议，实一二
人私言耳。乞自今令三品以上大臣各疏所见，而四
品以下有愿建议者听。然后集众论而折其衷，庶几
古者谋及卿士之意。”时不能从。未几，又言：“今东南困
岁办，西北困差徭，臣以为岁办、差徭固难悉罢，然如
乌头、牵牛诸药，黄腰、木狗诸皮，咸非急需，何必多取
梨、藕、榴、姜诸物？盆罂桌榻诸器，辇下可办，何必南京？
至于清军，则有司拘集审勘，动以万数。春夏妨耕耘，
冬秋夺敛获，尤不胜扰，敝当急为变计者也。”疏入，下
之所司。十年请老，居数月卒，年七十四。无子轩，强学
好问，至老不倦。居官廉介寡合，而笃于内行，南都搢
绅以为仪表焉。后赠太子少保。